Sæll Ögmundur . Allt er farið fjandans til vegna óskiljanlegrar léttúðar nema sístasttalda fyrirtækið sem blívur . Því miður var því fólki sem á sínum tíma stýrði samfélaginu , bönkunum og ýmsum fyrirtækjum ekki treystandi þegar allt fór í kalda kol . Sem fyrrverandi hluthafi í Kaupþing banka lýsti eg ásamt eldri syni mínum kröfu á hendur þrotabúinu með þeirri von að réttur okkar væri viðurkenndur . Eftir nær milljón króna fjárútlát vegna Kaupþings þá er það þrotabúið sem situr uppi með pálmann í höndunum með sigri í Hæstarétti þann 9.10 . s.l. Fyrir héraðsdómi var óskað eftir frestun máls þar eð að varnaraðili ( Kaupþing ) hafi stundað markaðsmisnotkun sem leitt hafi til tjóns fyrir hluthafa . Úrslit málsins muni að verulegu leyti ráðast af því hvort markaðsmisnotkun teljist sönnuð í sakamáli gegn stjórnendum bankans . Var fallist á sjónarmið okkar og úrskurðað að málinu yrði frestað uns sakamál á hendur Sigurði Einarssyni & Co væri til lyktar leitt . Í Hæstarétti var sú niðurstaða að snúa þessu við með þeim rökum og fullyrt : " Í greinargerð varnaraðila fyrir héraðsdómi er ekki frekar en að framan getur leitast við að skýra út hvernig þau ætluðu brot , sem talin eru hafa verið drýgð í september 2008 samkvæmt áðurnefndri ákæru frá 16. febrúar 2012 , geti leitt til þess að hann eigi skaðabótakröfu á hendur sóknaraðila " . Svo virðist sem Rannsóknarskýrsla Alþingis í 9 bindum hafi farið fram hjá hæstaréttardómurunum þeim Eiríki Tómassyni , Ingibjörgu Benedikstdóttur og Markúsi Sigurbjörnssyni . Hér kemst Hæstiréttur að gjörólíkri niðurstöðu en fyrir rúmu hálfu ári í sambærilegu máli , þar sem einnig Kaupþing , hlutabréf og hrunið kemur við sögu . Þar var niðurstaða héraðsdóms staðfest . Mér hefur verið mjög umhugsað um hvort við lifum virkilega í réttarríki . Er einhver möguleiki á að braskarar sem hafa talið sig geta keypt allt sem hugur þeirra girnist , hvort sem eru bankar , flugfélög , skipafélög , jarðir , fyrirtæki og forréttingar , svo og einstaka stjórnmálamenn , jafnvel heilu stjórnmálaflokkana , hafi jafnvel náð hreðjartökum á sjálfum Hæstarétti ? Hafa jafnvel hæstaréttardómarar verið keyptir til þess að fá þóknanlega niðurstöðu í málum þar sem miklu varðar ? Ljóst er að bæði þrotabú Íslandsbanka og Kaupþingbanka eru nú í eigu að mestu leyti erlendra vogunarsjóða . Þar verður litlu við ráðið . Eg vil ekki reiða hærra til höggs en efni og rök standa til . Mér hefur fundist einkennileg niðurstaða að sá sem hefur verið féflettur verði enn meir féflettur af þrotabúum þrjótanna . Þess má geta að lögmaður minn benti mér á að kynna mér skilmála heimilistrygginga . Í ljós kom að tryggingin nær til málaferla sem þessara en sjálfur ber eg 20% af kostnaðinum við að skemmta skrattanum ef svo má að orði komast . Ég get ekki orða bundist . Lifum við í réttarríki þar sem þeir minni máttar geta treyst því að hafa sama rétt og burgeisar og braskarar ? Góðar stundir og baráttukveðjur úr Mosfellsbæ . Guðjón Jensson